ከዘላቂ ልማት ግቦች ትግበራ በኋላ ሀገራዊ ገጽታን የሚያሳይ የረጅም ዘመን እቅድ ሊዘጋጅ ነው
ኢትዮጵያ በተባበሩት መንግስታት ድርጅት የዘላቂ የልማት አጀንዳን በሁለተኛው የእድገትና ትራንስፎርሜሽን እቅድ ውስጥ በማካተት መተግበር ጀምራለች።ድህነትና ርሃብን ማጥፋት፣ ደህንነቱ የተጠበቀ ጤናማ ህብረሰተብ እውን ማድረግ እና በመሰረተ ልማት እና ኢንዱስትሪ የለማች ሀገርን እውን ማድረግን ያለሙ የልማት ግቦችም ተካተዋል።የብሄራዊ ፕላን ኮሚሽን እንደሚለው ደግሞ ከዘላቂ ልማት ግቦች መተግበር በኋላ የምትኖር ኢትዮጵያን የሚያሳይ እቅድ ለማዘጋጀት ጥናት ተጀምሯል።የኮሚሽኑ ምክትል ኮሚሽነር አቶ ጌታቸው አደም እንደገለጹት፤ ጥናቱ ከግቦቹ ጋር የተጣጣመ እቅድ ለመንደፍ እና ውጤቱን ከተጨባጭ እውነታ ተነስቶ ለመተንበይ የሚያግዝ ነው።ከዚህ በመነሳት የማክሮ ኢኮኖሚ ማዕቀፍ ዝግጅት፣ ሀገራዊ የረጅም ዘመን የትራንስፖርትና የሀይል ፍላጎት እንዲሁም
የኢንዱስትሪ፣ የግብርናና የሰው ሀብት ልማት ጥናት የሚደረግባቸው ዘርፎች ተብለው ተለይተዋል።ጥናቱ ተጠናቆ ለእቅዱ ግብዓት ሲውልና እቅዱ ሲዘጋጅ በርካታ ጥያቄዎችን የመመለስ አቅም እንደሚኖረው ታምኖበታል።የረጅም ጊዜ እቅዱ ሀገሪቱ በ2022 በእቅድ ዘመኑ ማብቂያ ምን መልክ እንደሚኖራት በግልፅ ያስቀምጣል።ከዛሬ አስራ ሶስት አመት በኋላ አለማችንን ከድህነት እና ርሃብ ነፃ የማድረግ ግብ በተቀመጠበት አጀንዳ ኢትዮጵያ መካከለኛ ገቢ ያላት ሃገር የመሆን ግብን አስቀምጣለች።አሁን በጥናት ላይ የሚገኘው የረጅም ዘመን እቅድ ቅድመ ጥናት በያዝነው አመት ይጠናቀቃል ተብሎ ይጠበቃል።የ15 አመታት የሀገሪቷን ሁኔታ የሚያሳየው እቅዱ የአመራርና የፈጻሚ አካላት ሚናን ጨምሮ የተጠያቂነት የመለኪያ ስርዓትም በዝርዝር ይቀመጥበታል-(ኤፍ ቢ ሲ) ።